บันทึกหลักการและเหตุผล

(สิ่งที่ส่งมาด้วย 1)

ประกอบกฎกระทรวงการขอจดทะเบียนเป็นผู้ทำการค้าขาออก

ซึ่งสินค้ามาตรฐานและการกำหนดเงื่อนไขการทำการค้าขาออกซึ่งสินค้ามาตรฐาน

พ.ศ. 2564

**หลักการ**

ปรับปรุงหลักเกณฑ์และวิธีการขอจดทะเบียนเป็นผู้ทำการค้าขาออกซึ่งสินค้ามาตรฐาน  
และการกำหนดเงื่อนไขการทำการค้าขาออกซึ่งสินค้ามาตรฐาน

**เหตุผล**

โดยที่เป็นการสมควรปรับปรุงหลักเกณฑ์และวิธีการขอจดทะเบียนเป็นผู้ทำการค้าขาออกซึ่งสินค้ามาตรฐานและการกำหนดเงื่อนไขการทำการค้าขาออกซึ่งสินค้ามาตรฐาน เพื่อลดขั้นตอนและอำนวยความสะดวกในการขอจดทะเบียน รวมทั้งยกระดับการทำการค้าขาออกซึ่งสินค้ามาตรฐานให้มีคุณภาพเป็นไปตามมาตรฐานสากล จึงจำเป็นต้องออกกฎกระทรวงนี้



กฎกระทรวง

การขอจดทะเบียนเป็นผู้ทำการค้าขาออกซึ่งสินค้ามาตรฐาน

และการกำหนดเงื่อนไขการทำการค้าขาออกซึ่งสินค้ามาตรฐาน

พ.ศ. 2564

อาศัยอำนาจตามความในมาตรา ๖ วรรคหนึ่ง แห่งพระราชบัญญัติมาตรฐานสินค้าขาออก พ.ศ. ๒๕๐๓ ซึ่งแก้ไขเพิ่มเติมโดยพระราชบัญญัติมาตรฐานสินค้าขาออก (ฉบับที่ ๒) พ.ศ. ๒๕๒๒   
และมาตรา ๑๒ วรรคสองและวรรคสาม แห่งพระราชบัญญัติมาตรฐานสินค้าขาออก พ.ศ. ๒๕๐๓ รัฐมนตรีว่าการกระทรวงพาณิชย์ออกกฎกระทรวงไว้ ดังต่อไปนี้

ข้อ ๑ กฎกระทรวงนี้ให้ใช้บังคับเมื่อพ้นกำหนดหนึ่งร้อยยี่สิบวันนับแต่วันประกาศ  
ในราชกิจจานุเบกษาเป็นต้นไป

ข้อ ๒ ให้ยกเลิก

(๑) กฎกระทรวง ฉบับที่ ๑ (พ.ศ. ๒๕๐๔) ออกตามความในพระราชบัญญัติมาตรฐานสินค้าขาออก พ.ศ. ๒๕๐๓ ว่าด้วยผู้ทำการค้าขาออกซึ่งสินค้ามาตรฐาน

(๒) กฎกระทรวง ฉบับที่ ๕ (พ.ศ. ๒๕๑๐) ออกตามความในพระราชบัญญัติมาตรฐานสินค้าขาออก พ.ศ. ๒๕๐๓ ว่าด้วยผู้ทำการค้าขาออกซึ่งสินค้ามาตรฐาน

(๓) กฎกระทรวง ฉบับที่ ๘ (พ.ศ. ๒๕๑๘) ออกตามความในพระราชบัญญัติมาตรฐานสินค้าขาออก พ.ศ. ๒๕๐๓

ข้อ ๓ ผู้ขอจดทะเบียนเป็นผู้ทำการค้าขาออกซึ่งสินค้ามาตรฐานต้องมีคุณสมบัติ ดังต่อไปนี้

(๑) นิติบุคคล

(ก) มีวัตถุที่ประสงค์ที่จดทะเบียนไว้กับกรมพัฒนาธุรกิจการค้า กระทรวงพาณิชย์ หรือหน่วยงานที่ได้รับมอบหมาย ในการทำการค้าขาออกซึ่งสินค้ามาตรฐานประเภทหรือชนิดที่ขอจดทะเบียน

(ข) เป็นสมาชิกของสมาคมการค้าที่มีวัตถุที่ประสงค์เกี่ยวกับการส่งเสริมการค้าสินค้ามาตรฐานประเภทหรือชนิดที่ขอจดทะเบียนซึ่งกระทรวงพาณิชย์ได้ให้ความเห็นชอบแล้ว หรือเป็นสมาชิกของสภาหอการค้าแห่งประเทศไทย หรือเป็นผู้ซึ่งสมาคมการค้าหรือสภาหอการค้าแห่งประเทศไทยไม่รับเป็นสมาชิกหรือให้ออกจากการเป็นสมาชิกโดยไม่มีเหตุผลอันสมควร ซึ่งผู้นั้นได้ทำหนังสือร้องเรียนต่อรัฐมนตรีและรัฐมนตรี  
สั่งเป็นหนังสือให้เป็นผู้ขอจดทะเบียนเป็นผู้ทำการค้าขาออกซึ่งสินค้ามาตรฐานได้

(ค) มีเงินทุนที่ชำระแล้ว ดังต่อไปนี้

๑) กรณีขอจดทะเบียนเป็นผู้ทำการค้าขาออกซึ่งสินค้าข้าว ไม่ต่ำกว่าห้าล้านบาท

2) กรณีขอจดทะเบียนเป็นผู้ทำการค้าขาออกซึ่งสินค้าผลิตภัณฑ์มันสำปะหลัง   
แป้งมันสำปะหลัง หรือข้าวโพด ไม่ต่ำกว่าสองล้านบาท

๓) กรณีขอจดทะเบียนเป็นผู้ทำการค้าขาออกซึ่งสินค้ามาตรฐานอื่น ไม่ต่ำกว่าสองแสนบาท

(ง) มีที่ตั้งสำนักงานที่แน่นอน

(จ) ไม่เคยกระทำการใด ๆ ที่เป็นผลเสียหายแก่การค้าขาออก ในเรื่องหนึ่งเรื่องใด ดังต่อไปนี้

๑) แสดงเอกสารหรือหลักฐานในการค้าขาออกซึ่งสินค้ามาตรฐานอันเป็นเท็จ

๒) ฝ่าฝืนหรือไม่ปฏิบัติตามข้อกำหนดหรือเงื่อนไขการส่งออกสินค้าจนเป็นผลให้มีการส่งออกสินค้าที่มีการปลอมปนหรือมีคุณภาพต่ำกว่ามาตรฐานสินค้า

๓) กระทำหรือละเว้นการกระทำอื่นใดที่ส่งผลกระทบต่อการค้าขาออกหรือกระทบ  
ต่อนโยบายหรือผลประโยชน์ของประเทศหรือประชาชนโดยส่วนรวม

(ฉ) ไม่เคยเป็นผู้ถูกสั่งพักใช้ใบทะเบียนมาแล้วเกินสามครั้ง

(ช) ไม่เคยเป็นผู้ถูกสั่งเพิกถอนการจดทะเบียนเป็นผู้ทำการค้าขาออกซึ่งสินค้ามาตรฐาน ยกเว้นกรณีถูกสั่งเพิกถอนเนื่องจากขาดคุณสมบัติตาม (ก) (ข) (ค) หรือ (ง)

(ซ) ไม่มีหุ้นส่วน หุ้นส่วนผู้จัดการ หรือกรรมการ ซึ่งเป็นหรือเคยเป็นหุ้นส่วนในห้างหุ้นส่วนสามัญนิติบุคคล หุ้นส่วนผู้จัดการในห้างหุ้นส่วนจำกัด หรือกรรมการในบริษัท ในขณะที่ห้างหุ้นส่วนหรือบริษัทนั้นถูกสั่งเพิกถอนการจดทะเบียนเป็นผู้ทำการค้าขาออกซึ่งสินค้ามาตรฐาน ยกเว้นกรณีถูกสั่งเพิกถอนเนื่องจากขาดคุณสมบัติตาม (ก) (ข) (ค) หรือ (ง)

(ฌ) ในกรณีที่ผู้ขอจดทะเบียนเป็นรัฐวิสาหกิจตามกฎหมายว่าด้วยวิธีการงบประมาณ สหกรณ์หรือกลุ่มเกษตรกรตามกฎหมายว่าด้วยสหกรณ์ วิสาหกิจชุมชนตามกฎหมายว่าด้วยการส่งเสริมวิสาหกิจชุมชนเฉพาะที่จดทะเบียนเป็นนิติบุคคล หรือวิสาหกิจเพื่อสังคมตามกฎหมายว่าด้วยการส่งเสริมวิสาหกิจเพื่อสังคม มิให้นำความใน (ก) (ข) และ (ค) มาใช้บังคับ

(๒) บุคคลธรรมดาและห้างหุ้นส่วนสามัญ

(ก) มีชนิดแห่งพาณิชยกิจในการทำการค้าขาออกซึ่งสินค้ามาตรฐานประเภทหรือชนิดที่ขอจดทะเบียน

(ข) ให้นำความใน (๑) (ข) (ง) (จ) และ (ฉ) มาใช้บังคับแก่ผู้ขอจดทะเบียนซึ่งเป็นบุคคลธรรมดาและห้างหุ้นส่วนสามัญ และให้นำความใน (๑) (ค) มาใช้บังคับแก่จำนวนเงินทุนที่นำมาใช้ประกอบพาณิชยกิจด้วยโดยอนุโลม

(ค) ไม่เป็นหรือเคยเป็นหรือมีหุ้นส่วนซึ่งเป็นหรือเคยเป็นหุ้นส่วนในห้างหุ้นส่วนสามัญหรือห้างหุ้นส่วนสามัญนิติบุคคล หุ้นส่วนผู้จัดการในห้างหุ้นส่วนจำกัด หรือกรรมการในบริษัทในขณะที่ห้างหุ้นส่วนหรือบริษัทนั้นถูกสั่งเพิกถอนการจดทะเบียนเป็นผู้ทำการค้าขาออกซึ่งสินค้ามาตรฐาน ยกเว้นกรณีถูกสั่งเพิกถอนเนื่องจากขาดคุณสมบัติตาม (ก) หรือตาม (๑) (ข) (ค) หรือ (ง) ซึ่งนำมาใช้บังคับตาม (ข)

(ง) ไม่เคยเป็นผู้ถูกสั่งเพิกถอนการจดทะเบียนเป็นผู้ทำการค้าขาออกซึ่งสินค้ามาตรฐาน ยกเว้นกรณีถูกสั่งเพิกถอนเนื่องจากขาดคุณสมบัติตาม (ก) หรือตาม (๑) (ข) (ค) หรือ (ง) ซึ่งนำมาใช้บังคับตาม (ข)

ข้อ ๔ ผู้ประสงค์จะขอจดทะเบียนเป็นผู้ทำการค้าขาออกซึ่งสินค้ามาตรฐานให้ยื่นคำขอจดทะเบียนต่อหัวหน้าสำนักงานมาตรฐานสินค้าหรือหัวหน้าสำนักงานสาขา พร้อมด้วยเอกสารและหลักฐาน ดังต่อไปนี้

(๑) นิติบุคคล

(ก) หลักฐานการจดทะเบียนห้างหุ้นส่วนหรือบริษัท รายชื่อหุ้นส่วนผู้จัดการหรือกรรมการผู้มีอำนาจลงนาม และที่ตั้งสำนักงานใหญ่และสำนักงานสาขา

(ข) หนังสือรับรองการเป็นสมาชิกของสมาคมการค้าสินค้ามาตรฐานประเภทหรือชนิด  
ที่ขอจดทะเบียน หนังสือรับรองการเป็นสมาชิกของสภาหอการค้าแห่งประเทศไทย หนังสือของรัฐมนตรีตามข้อ ๓ (๑) (ข) หรือหลักฐานแสดงความเป็นรัฐวิสาหกิจ สหกรณ์หรือกลุ่มเกษตรกร วิสาหกิจชุมชน หรือวิสาหกิจเพื่อสังคม แล้วแต่กรณี

(ค) บัตรประจำตัวประชาชนหรือหนังสือเดินทางกรณีเป็นชาวต่างชาติของผู้ขอจดทะเบียนหรือผู้มีอำนาจทำการแทนนิติบุคคล กรณีมอบอำนาจ ให้แนบสำเนาบัตรประจำตัวประชาชนหรือสำเนาหนังสือเดินทางกรณีเป็นชาวต่างชาติของผู้มอบอำนาจด้วย

(ง) หลักฐานแสดงกรรมสิทธิ์หรือสิทธิครอบครองสำนักงาน

(จ) แบบตัวอย่างของตรา แผ่นป้าย สลาก หรือเครื่องหมายใด ๆ ที่ใช้เกี่ยวกับการส่งสินค้าขาออกของผู้ขอจดทะเบียน

(ฉ) หลักฐานแสดงการมีเงินทุนที่ชำระแล้วตามข้อ ๓ (๑) (ค) หากเป็นกรณีนิติบุคคลที่ไม่ได้จดทะเบียนในประเทศไทยต้องแสดงหลักฐานการนำเงินตราต่างประเทศเข้ามาในประเทศไทยเพื่อทำการค้าไม่ต่ำกว่าจำนวนเงินทุนที่ชำระแล้วด้วย

(๒) บุคคลธรรมดาและห้างหุ้นส่วนสามัญ

(ก) หลักฐานการจดทะเบียนพาณิชย์

(ข) ให้นำความใน (๑) (ข) (ค) (ง) (จ) และ (ฉ) มาใช้บังคับ

(ค) ในกรณีที่เป็นห้างหุ้นส่วนสามัญ ให้ยื่นเอกสารและหลักฐานเกี่ยวกับรายชื่อหุ้นส่วนผู้มีอำนาจลงนามและที่ตั้งสำนักงาน

ในกรณีที่สำนักงานมาตรฐานสินค้ามีการเชื่อมโยงฐานข้อมูลอิเล็กทรอนิกส์กับหน่วยงานอื่นเพื่อการตรวจสอบข้อมูล หรือกรณีมีฐานข้อมูลตามเอกสารหรือหลักฐานที่กำหนดตามวรรคหนึ่งอยู่แล้ว อาจกำหนดยกเว้นให้ผู้ขอจดทะเบียนไม่ต้องส่งเอกสารหรือหลักฐานดังกล่าวได้

ข้อ ๕ เมื่อได้รับคำขอจดทะเบียน ให้หัวหน้าสำนักงานมาตรฐานสินค้าหรือหัวหน้าสำนักงานสาขาตรวจสอบความถูกต้องและครบถ้วนของคำขอจดทะเบียน รวมทั้งเอกสารและหลักฐาน ในกรณีที่ปรากฏว่าคำขอไม่ถูกต้องหรือยังขาดเอกสารหรือหลักฐานใด ให้แจ้งผู้ขอจดทะเบียนแก้ไขให้ถูกต้อง หรือส่งเอกสารหรือหลักฐานให้ถูกต้องครบถ้วนภายในระยะเวลาที่กำหนด โดยให้หัวหน้าสำนักงานมาตรฐานสินค้าหรือหัวหน้าสำนักงานสาขาลงนามไว้ในบันทึกและมอบสำเนาบันทึกให้ผู้ขอจดทะเบียนไว้เป็นหลักฐาน ถ้าผู้ขอจดทะเบียนไม่แก้ไขให้ถูกต้องหรือไม่ส่งเอกสารหรือหลักฐานให้ถูกต้องและครบถ้วนภายในกำหนดเวลาดังกล่าว ให้คืนคำขอพร้อมทั้งแจ้งเป็นหนังสือถึงเหตุแห่งการคืนคำขอให้ทราบด้วย

ในกรณีที่หัวหน้าสำนักงานมาตรฐานสินค้าหรือหัวหน้าสำนักงานสาขาพิจารณาแล้วว่าคำขอจดทะเบียน เอกสารและหลักฐานถูกต้องและครบถ้วน และผู้ขอจดทะเบียนมีคุณสมบัติเป็นไปตามข้อ ๓ แล้ว ให้หัวหน้าสำนักงานมาตรฐานสินค้าหรือหัวหน้าสำนักงานสาขาออกใบทะเบียนให้แก่ผู้ขอจดทะเบียน โดยแจ้งให้ผู้ขอจดทะเบียนทราบพร้อมทั้งให้ผู้ขอจดทะเบียนชำระค่าธรรมเนียมการจดทะเบียนภายในระยะเวลาที่กำหนด เมื่อผู้ขอจดทะเบียนได้ชำระค่าธรรมเนียมแล้ว ให้ออกใบทะเบียนภายในหนึ่งวันทำการนับแต่วันที่ได้รับชำระค่าธรรมเนียม หากผู้ขอจดทะเบียนไม่ชำระค่าธรรมเนียมภายในระยะเวลาที่กำหนด ให้ถือว่าผู้ขอจดทะเบียนไม่ประสงค์จะรับใบทะเบียนและให้หัวหน้าสำนักงานมาตรฐานสินค้าหรือหัวหน้าสำนักงานสาขาจำหน่ายเรื่องออกจากสารบบ

ในกรณีที่หัวหน้าสำนักงานมาตรฐานสินค้าหรือหัวหน้าสำนักงานสาขาพิจารณาแล้วมีคำสั่งไม่รับจดทะเบียน ให้มีหนังสือแจ้งให้ผู้ขอจดทะเบียนทราบ พร้อมด้วยเหตุผลและสิทธิอุทธรณ์ตามมาตรา ๑๓ วรรคสอง

ข้อ ๖ การต่ออายุใบทะเบียนตามมาตรา ๑๔ ให้ยื่นคำขอต่ออายุภายในวันที่ ๓๐ พฤศจิกายนของปีที่ใบทะเบียนนั้นจะสิ้นอายุ โดยผู้ขอต่ออายุต้องมีคุณสมบัติตามข้อ ๓ และต้องมีหลักฐานแสดงผลงานว่าได้มีการทำการค้าขาออกซึ่งสินค้ามาตรฐานประเภทหรือชนิดที่ขอต่ออายุย้อนหลังไม่เกินสองปีปฏิทินนับถึงวันที่ยื่นคำขอต่ออายุ

ในกรณีที่ได้รับใบทะเบียนในเดือนธันวาคม ให้ยื่นคำขอต่ออายุครั้งแรกในเดือนธันวาคมของปีที่ใบทะเบียนนั้นจะสิ้นอายุ สำหรับกรณีที่ได้รับใบทะเบียนในระหว่างปีที่ขอจดทะเบียน ให้ผู้ยื่นคำขอต่ออายุได้รับการยกเว้นไม่ต้องมีหลักฐานแสดงผลงานระหว่างปีดังกล่าว

ให้นำความในข้อ ๕ มาใช้บังคับแก่การพิจารณาคำขอต่ออายุใบทะเบียนด้วยโดยอนุโลม

ข้อ ๗ ใบทะเบียน คำขอจดทะเบียน และคำขอต่ออายุใบทะเบียนตามกฎกระทรวงนี้ให้เป็นไปตามแบบที่หัวหน้าสำนักงานมาตรฐานสินค้ากำหนด

ข้อ ๘ การยื่นคำขอจดทะเบียนและคำขอต่ออายุใบทะเบียนตามกฎกระทรวงนี้ให้ดำเนินการโดยวิธีการทางอิเล็กทรอนิกส์

ในระหว่างที่ยังไม่สามารถดำเนินการโดยวิธีการทางอิเล็กทรอนิกส์ได้ ให้ยื่นคำขอตามวรรคหนึ่งต่อสำนักงานมาตรฐานสินค้าหรือสำนักงานสาขาตามวิธีการที่หัวหน้าสำนักงานมาตรฐานสินค้ากำหนด

ข้อ ๙ ผู้ทำการค้าขาออกซึ่งสินค้ามาตรฐานต้องปฏิบัติตามเงื่อนไข ดังต่อไปนี้

(๑) จัดให้มีตรา แผ่นป้าย สลาก หรือเครื่องหมายใด ๆ ที่มีลักษณะแน่นอนที่ใช้เกี่ยวกับการส่งสินค้าขาออก โดยจะปรากฏเป็นตัวอักษร ตัวเลข ภาพ หรือเครื่องหมายอื่นใดประกอบด้วยก็ได้และแจ้งต่อสำนักงานมาตรฐานสินค้าหรือสำนักงานสาขาไว้เป็นหลักฐาน ในกรณีที่จะยกเลิก แก้ไข เปลี่ยนแปลง หรือเพิ่มเติมตรา แผ่นป้าย สลาก หรือเครื่องหมายตามที่แจ้งไว้แล้วดังกล่าว ให้แจ้งสำนักงานมาตรฐานสินค้าหรือสำนักงานสาขาด้วย

(๒) ประทับ ปิด หรือผูกติด ตรา แผ่นป้าย สลาก หรือเครื่องหมายตาม (๑) ไว้ที่สินค้ามาตรฐาน หรือวัตถุที่ใช้ในการบรรจุ หุ้มห่อ หรือผูกมัดที่จะส่งหรือนำออกนอกราชอาณาจักรเพื่อแสดงว่าสินค้ามาตรฐานนั้นเป็นของตน เว้นแต่โดยสภาพแห่งสินค้าหรือโดยวิธีการส่งออกไม่อาจหรือไม่เหมาะสมที่จะปฏิบัติดังกล่าวได้ หัวหน้าสำนักงานมาตรฐานสินค้าจะกำหนดให้ปฏิบัติเป็นอย่างอื่นก็ได้

(๓) ส่งรายงานเกี่ยวกับการส่งหรือนำสินค้ามาตรฐานออกนอกราชอาณาจักรให้แก่หัวหน้าสำนักงานมาตรฐานสินค้าหรือหัวหน้าสำนักงานสาขา ตามแบบที่หัวหน้าสำนักงานมาตรฐานสินค้ากำหนดภายในสิบห้าวันนับถัดจากวันที่ส่งหรือนำสินค้ามาตรฐานออกนอกราชอาณาจักร เว้นแต่หัวหน้าสำนักงานมาตรฐานสินค้าจะขยายกำหนดระยะเวลาให้

(๔) แจ้งวัน เวลา สถานที่ ชื่อผู้ประกอบธุรกิจตรวจสอบมาตรฐานสินค้า ปริมาณ น้ำหนัก และชนิดของสินค้ามาตรฐาน ไม่ว่าจะเป็นการตรวจสอบในขั้นตอนใดต่อหัวหน้าสำนักงานมาตรฐานสินค้าหรือหัวหน้าสำนักงานสาขาล่วงหน้าในวันและเวลาราชการก่อนที่จะเริ่มดำเนินการตรวจสอบ ไม่น้อยกว่าเวลาที่พนักงานเจ้าหน้าที่หรือพนักงานตรวจสอบมาตรฐานสินค้าควรจะต้องใช้ในการเดินทางตามปกติถึงสถานที่ที่จัดให้มีการตรวจสอบมาตรฐานสินค้า

การส่งรายงานตาม (๓) และการแจ้งตาม (๔) ให้ดำเนินการโดยวิธีการทางอิเล็กทรอนิกส์ ในระหว่างที่ยังไม่สามารถดำเนินการโดยวิธีการทางอิเล็กทรอนิกส์ได้ ให้ส่งรายงานหรือแจ้งต่อสำนักงานมาตรฐานสินค้าหรือสำนักงานสาขาตามวิธีการที่หัวหน้าสำนักงานมาตรฐานสินค้ากำหนด

ข้อ ๑๐ การขอให้ออกใบรับรองมาตรฐานสินค้า ให้ผู้ทำการค้าขาออกซึ่งสินค้ามาตรฐานยื่นคำร้องขอต่อหัวหน้าสำนักงานมาตรฐานสินค้าหรือหัวหน้าสำนักงานสาขา หรือบุคคลซึ่งรัฐมนตรีแต่งตั้งให้เป็นผู้ออกใบรับรองมาตรฐานสินค้า ตามแบบ วิธีการ และช่องทางที่หัวหน้าสำนักงานมาตรฐานสินค้ากำหนด

ข้อ ๑๑ ในกรณีที่ผู้ทำการค้าขาออกซึ่งสินค้ามาตรฐานได้รับแจ้งข้อโต้แย้งหรือปัญหาข้อพิพาทอื่นใดเกี่ยวกับมาตรฐานสินค้าจากผู้เกี่ยวข้อง ให้ผู้ทำการค้าขาออกซึ่งสินค้ามาตรฐานชี้แจงรายละเอียดข้อโต้แย้งหรือปัญหาข้อพิพาทนั้นเป็นหนังสือต่อหัวหน้าสำนักงานมาตรฐานสินค้าหรือหัวหน้าสำนักงานสาขา ภายในสิบห้าวันนับถัดจากวันที่ได้รับแจ้งจากผู้เกี่ยวข้อง

ข้อ ๑๒ ผู้ทำการค้าขาออกซึ่งสินค้ามาตรฐานซึ่งได้รับใบทะเบียนตามกฎกระทรวง ฉบับที่ ๑ (พ.ศ. ๒๕๐๔) ออกตามความในพระราชบัญญัติมาตรฐานสินค้าขาออก พ.ศ. ๒๕๐๓ ว่าด้วยผู้ทำการค้าขาออกซึ่งสินค้ามาตรฐาน และที่แก้ไขเพิ่มเติม และใบทะเบียนยังไม่สิ้นอายุหรือถูกสั่งเพิกถอน ให้ถือว่าเป็นผู้ได้รับใบทะเบียนตามกฎกระทรวงนี้

ข้อ ๑๓ คำร้องขอจดทะเบียนและคำร้องขอต่ออายุใบทะเบียนที่ได้ยื่นไว้ก่อนวันที่กฎกระทรวงนี้ใช้บังคับ และยังอยู่ระหว่างการพิจารณาของสำนักงานมาตรฐานสินค้า ให้สำนักงานมาตรฐานสินค้าพิจารณาตามหลักเกณฑ์และวิธีการตามกฎกระทรวง ฉบับที่ ๑ (พ.ศ. ๒๕๐๔) ออกตามความในพระราชบัญญัติมาตรฐานสินค้าขาออก พ.ศ. ๒๕๐๓ ว่าด้วยผู้ทำการค้าขาออกซึ่งสินค้ามาตรฐาน และที่แก้ไขเพิ่มเติมต่อไปจนกว่าจะแล้วเสร็จ หากสำนักงานมาตรฐานสินค้าพิจารณาแล้วเห็นควรให้ออกใบทะเบียนหรือต่ออายุใบทะเบียน ให้ถือว่าผู้ยื่นคำร้องขอดังกล่าวเป็นผู้ได้รับใบทะเบียนตามกฎกระทรวงนี้

ให้ไว้ ณ วันที่ มิถุนายน พ.ศ. 2564

(นายจุรินทร์ ลักษณวิศิษฏ์)

รัฐมนตรีว่าการกระทรวงพาณิชย์